Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2012/003 DK/Vestas mid-Danimarka) /* COM/2012/0502 final - 2012/ () */





MEMORANDUM TA' SPJEGAZZJONI Il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibilità, sal-limitu massimu annwali ta' EUR 500 miljun, u dan apparti mill-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fl-14 ta' Mejju 2012, id-Danimarka ressqet l-applikazzjoni EGF/2012/003 DK/Vestas għal kontribuzzjoni finanzjarja mill-FEG, wara sensji f'Vestas Group fid-Danimarka. Wara analiżi fil-fond ta' din l-applikazzjoni, il-Kummissjoni kkonkludiet skont l-Artikolu 10 tar-Regolament (KE) Nru 1927/2006 li l-kundizzjonijiet għal kontribuzzjoni finanzjarja skont dan ir-Regolament huma ssodisfati. SOMMARJU TAL-APPLIKAZZJONI U ANALIŻI Dejta prinċipali: || Nru ta' Referenza tal-FEG || EGF/2012/003 Stat Membru || Id-Danimarka Artikolu 2 || (a) Intrapriża primarja || Vestas Fornituri u produtturi fl-istadju aħħari tal-produzzjoni || 0 Perjodu ta' referenza || 8.2.2012 – 8.6.2012 Id-data tal-bidu għas-servizzi personalizzati || 13.8.2012 Data tal-applikazzjoni || 14.5.2012 Sensji matul il-perjodu ta' referenza || 720 Sensji qabel u wara l-perjodu ta' referenza || 0 Total ta' sensji eliġibbli || 720 Ħaddiema ssensjati li mistennija jipparteċipaw fil-miżuri || 720 In-nefqa għas-servizzi personalizzati (EUR) || 14 398 000 In-nefqa għall-implimentazzjoni tal-FEG[3] (EUR) || 578 000 In-nefqa għall-implimentazzjoni tal-FEG (%) || 3,9 Il-baġit totali (EUR) || 14 976 000 Kontribuzzjoni tal-FEG (50 %) (EUR) || 7 488 000 1. L-applikazzjoni tressqet quddiem il-Kummissjoni fl-14 ta' Mejju 2012 u kienet supplimentata b'tagħrif addizzjonali sal-10 ta’ Lulju 2012. 2. L-applikazzjoni tissodisfa l-kundizzjonijiet għall-użu tal-FEG kif stabbilit fl-Artikolu 2(a) tar-Regolament (KE) Nru 1927/2006, u tressqet fi żmien il-perjodu stipulat ta' 10 ġimgħat imsemmi fl-Artikolu 5 ta' dak ir-Regolament. Ir-rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni 3. Sabiex tiġi stabbilita r-rabta bejn is-sensji u l-bidliet strutturali ewlenin fix-xejriet kummerċjali dinjin ikkawżati mill-globalizzazzjoni, id-Danimarka targumenta li l-industrija tal-manifattura tat-turbini tar-riħ fl-UE, li hija inkluża fin-NACE Reviżjoni 2 Diviżjoni 28 ("Manifattura ta’ makkinarju u tagħmir"), intlaqtet b'mod serju minn bidliet fix-xejriet kummerċjali dinjin, b'mod partikolari bi tnaqqis sinifikanti fis-sehem tas-suq tal-UE. Id-Danimarka tispjega li, minkejja li l-produzzjoni Ewropea tat-turbini tar-riħ żdiedet f’dawn l-aħħar ftit snin, is-suq globali tat-turbini tar-riħ żviluppa b'aktar ħeffa, speċjalment fl-Asja u fl-Amerika ta' Fuq. Għall-ewwel darba fl-2010, aktar minn nofs il-kapaċitajiet ġodda kollha tal-enerġija mir-riħ żdiedu barra mis-swieq tradizzjonali tal-Ewropa u tal-Amerika ta' Fuq. Dan l-iżvilupp kien prinċipalment xpruntat minn tkabbir ekonomiku kontinwu fiċ-Ċina, li jammonta għal nofs l-ammont globali ta' istallazzjonijiet tar-riħ ġodda[4]. Minħabba t-tkabbir globali dinamiku f'dan is-settur, sehem l-Ewropa fil-kapaċità totali naqas minn 65,5 % fl-2006 għal 43,7 % fl-2010[5]. 4. Barra minn hekk, id-Danimarka targumenta li din hija xejra permanenti. Id-domanda għall-enerġija rinnovabbli, inkluż l-enerġija mir-riħ, se tikber drastikament, madankollu s-swieq se jinbidlu. Billi sal-2006 l-enerġija mir-riħ kienet industrija ddominata mill-Ewropa u sa issa kien hemm tkabbir bbilanċjat bejn l-Ewropa, l-Asja u l-Istati Uniti, se jkun hemm żieda rampanti fid-domanda għall-enerġija tar-riħ fl-Asja u fl-Amerika ta' Fuq fil-futur qarib, fl-Amerika ta' Isfel dalwaqt u fl-Afrika fil-futur imbiegħed. Il-manifattura u l-manutenzjoni se jimxu lejn postijiet, fejn hemm domanda għalihom u lejn reġjuni bi tkabbir ekonomiku mgħaġġel. Minbarra li l-kost lavorattiv huwa konsiderevolment aktar baxx, il-kosti għoljin biex jiġu ttrasportati l-partijiet il-kbar tat-turbini tar-riħ jirrikjedu li l-produtturi Ewropej iqarrbu l-produzzjoni tagħhom lejn l-aktar swieq dinamiċi tal-utenti finali biex jiżguraw il-kompetittività tagħhom u l-pożizzjoni fis-suq. Minħabba f’hekk, il-produzzjoni kull ma jmur qed titlaq mill-UE. 5. Vestas Group kien parti mix-xejra deskritta hawn fuq. Sabiex tinżamm it-tmexxija tagħhom fis-suq, Vestas reċentement implimenta strateġija ġdida mmexxija mill-prinċipju "Fir-reġjun għar-reġjun" bil-għan li jitnaqqsu l-ispejjeż tal-produzzjoni u tat-trasport, ikunu żgurati l-iqsar distanzi għall-klijenti u għas-swieq u biex Vestas isir jiflaħ aktar għall-varjazzjonijiet fir-rata tal-kambju[6]. Wara l-proċess ta’ globalizzazzjoni, it-turbini tar-riħ se jiġu manifatturati fejn huma meħtieġa (fl-2011 80-90% tat-turbini diġà kienu manifatturati reġjonalment). Barra minn hekk, billi l-biċċa l-kbira tal-komponenti tat-turbina tar-riħ kienu prodotti internament fil-passat, il-produzzjoni tal-komponenti se tkun aktar esternalizzata lill-imsieħba reġjonali u b'riżultat ta' dan, Vestas se jkollu anqas ħtieġa għal investimenti u se jnaqqas l-impjegati tiegħu. 6. Dan huwa t-tielet każ għall-FEG fis-settur tat-turbini tar-riħ. L-argumenti ppreżentati fiż-żewġ każijiet preċedenti (EGF/2010/017 DK Midtjylland Machinery[7] u EGF/2010/022 DK/LM Glasfiber[8]) jibqgħu validi. Ħarsa lejn l-għadd ta' sensji u l-konformità mal-kriterji tal-Artikolu 2(a) 7. Id-Danimarka ppreżentat din l-applikazzjoni skont il-kriterji ta’ intervent tal-Artikolu 2(a) tar-Regolament (KE) Nru 1927/2006, li jirrikjedi mill-inqas 500 sensja f'perjodu ta’ erba’ xhur f’intrapriża fi Stat Membru, inklużi ħaddiema li ngħataw is-sensja mill-fornituri tagħha jew mill-produtturi involuti fl-istadji aħħarija tal-produzzjoni. 8. L-applikazzjoni tikkwota 720 sensja f'Vestas Group matul il-perjodu ta' referenza ta' erba' xhur mit-8 ta' Frar 2012 sat-8 ta' Ġunju 2012. Is-sensji kollha ġew ikkalkulati skont it-tielet inċiż tat-tieni paragrafu tal-Artikolu 2 tar-Regolament (KE) Nru 1927/2006. Il-Kummissjoni rċeviet il-konferma meħtieġa skont it-tielet inċiż tat-tieni paragrafu tal-Artikolu 2(2) li dan huwa l-għadd reali ta' sensji effettwati. Spjegazzjoni tan-natura mhux prevista ta' dawk is-sensji 9. L-awtoritajiet Daniżi jfakkru li s-sensji li diġà ngħataw minn Vestas Group fil-muniċipalità ta’ Ringkøbing-Skjern fl-2009/2010 ma kinux previsti minħabba l-espansjoni mgħaġġla fis-settur globali tal-enerġija mir-riħ. Fl-2009 ħaddiema mhux tas-sengħa jew dawk bi ftit ħiliet fis-snajja' kienu affettwati wara x-xejriet ġodda fil-kummerċ globali biex jesternalizzaw il-manifattura lejn pajjiżi b’anqas kosti lavorattivi. Sadanittant, is-sensji minn Vestas Group fl-2012 affettwaw fil-biċċa l-kbira impjegati b'ħiliet għolja, speċjalizzati u istruwiti sewwa. Dan ma kienx mistenni, peress li d-Danimarka kienet għamlet ħafna investimenti fir-riċerka u l-iżvilupp fis-setturi rinnovabbli u l-enerġija mir-riħ. Barra minn hekk, il-gvern Daniż kien ilu jinnegozja politika ambizzjuża dwar l-enerġija għas-snin 2012-2020 bi pjanijiet biex jippromwovi l-użu ta' aktar turbini tar-riħ. Fl-aħħarnett, il-muniċipalità ta' Ringkøbing-Skjern kienet għamlet investimenti fuq skala kbira għal faċilitajiet tat-trasport għall-imtieħen tar-riħ ta' Vestas. Kien mistenni li l-ġenerazzjoni l-ġdida tal-imtieħen ta' Vestas jiġu prodotti fil-muniċipalità. Identifikazzjoni tal-intrapriżi li taw is-sensji u l-ħaddiema identifikati għall-għajnuna 10. L-applikazzjoni tirrigwarda 720 sensja f'Vestas Group u kollha huma identifikati għall-għajnuna. 11. It-tqassim tal-ħaddiema fil-mira huwa kif ġej: Kategorija || Numru || Persentaġġ Irġiel || 452 || 62,78 Nisa || 268 || 37,22 Ċittadini tal-UE || 717 || 99,58 Ċittadini mhux tal-UE || 3 || 0,42 Minn 15 sa 24 sena || 3 || 0,42 Minn 25 sa 54 sena || 630 || 87,50 Minn 55 sa 64 sena || 81 || 11,25 Aktar minn 64 sena || 6 || 0,83 12. Fir-rigward ta' kategoriji ta’ xogħol, it-tqassim huwa kif ġej: Kategorija || Numru || Persentaġġ Diretturi, CEO Maniġers tad-dipartiment tal-produzzjoni u l-operat || 45 || 6,25 Inġiniera, inklużi l-maniġers tal-proġett, il-kapijiet tad-dipartimenti || 155 || 21,53 Tekniċi tax-xjenza tal-inġinerija || 223 || 30,97 Skrivani || 50 || 6,94 Ħaddiema fis-settur tas-servizz || 67 || 9,31 Ħaddiema fis-snajja' tal-metall, tal-makkinarju u fi snajja oħra relatati || 2 || 0,28 Operaturi tal-magni u dawk li jimmuntawhom || 144 || 20,00 Ħaddiema tal-manifattura || 34 || 4,72 13. Skont l-Artikolu 7 tar-Regolament (KE) Nru 1927/2006, id-Danimarka kkonfermat li ġiet applikata politika ta' ugwaljanza bejn in-nisa u l-irġiel kif ukoll politika ta' ebda diskriminazzjoni, u li din se tkompli tapplika matul l-istadji varji tal-implimentazzjoni tal-FEG u, b'mod partikolari, fir-rigward tal-aċċess għalih. Deskrizzjoni tat-territorju kkonċernat u tal-awtoritajiet u l-partijiet interessati tiegħu 14. Is-sensji jaffettwaw ħames muniċipalitajiet li jinsabu f’reġjuni li jmissu ma' Midtjylland (Randers, Favrskov, Aarhus u Ringkøbing-Skjern) u Syddanmark (Varde). Kien hemm ukoll xi ftit sensji fir-reġjun ta’ Sjælland u r-reġjun tal-Kapitali - Kopenħagen. Il-fattur komuni fost il-muniċipalitajiet kollha affettwati huwa ż-żieda mgħaġġla fil-qgħad (speċjalment fit-tul) u t-tnaqqis qawwi f'postijiet tax-xogħol vakanti (speċjalment fl-industrija u l-produzzjoni). 15. Ringkøbing-Skjern investiet ħafna fl-infrastruttura għal Vestas u s-settur tal-enerġija mir-riħ. Setturi ewlenin oħra ta' impjiegi huma t-turiżmu, l-agrikoltura, il-kostruzzjoni u s-servizz pubbliku. 16. Il-parti interessata ewlenija hija l-muniċipalità ta’ Ringkøbing-Skjern. Il-muniċipalità għandha r-responsabbiltà li tappoġġa lill-persuni bla xogħol fit-tiftix tagħhom għal impjieg ġdid, inkluż billi tagħmel arranġamenti għal attivitajiet biex ittejjeb il-ħiliet tal-ħaddiema, biex tgħin fil-ħiliet għat-tiftix ta' impjieg u biex tgħin fil-proċess tal-istabbiliment ta' miri. Partijiet interessati oħra huma: il-muniċipalitajiet ta’ Varde, Favrskov, Randers, Aarhus, Roskilde u Kopenħagen; it-trejdjunjins, il-fondi ta' assigurazzjoni għall-qgħad (A-kasser), ir-rappreżentanti ta' min iħaddem, ir-reġjuni ta' Midtjylland, Syddanmark, Sealand, ir-Reġjun Kapitali; il-Kunsilli Reġjonali tal-Impjiegi; il-Ministeri tal-Impjiegi, l-Intrapriżi u t-Tkabbir; intrapriżi lokali. L-impatt mistenni tas-sensji fir-rigward tal-impjiegi lokali, reġjonali u nazzjonali 17. Wara s-sensji kollettivi fuq skala kbira fl-2009/2010, li affettwaw madwar 800 impjegat ta' Vestas f'Ringkøbing-Skjern u fil-muniċipalitajiet tal-madwar, il-mewġa ġdida ta' sensji hija sfida kbira għall-muniċipalitajiet affettwati. Din id-darba fil-parti l-kbira tkeċċew impjegati b’livell għoli ta’ edukazzjoni. Ġo Varde biss għadd ikbar ta' ħaddiema tas-sengħa jew ħaddiema b'ħiliet medji huma affettwati minħabba li l-impjant se jingħalaq kompletament f'Awwissu 2012. L-impatt tas-sensji se jkun sinifikanti lokalment, speċjalment meta jitqies il-fatt li Vestas Group se jagħtu s-sensja lil total ta' 1 300 impjegat (ħafna mill-ħaddiema kienu impjegati fuq kuntratti temporanji u dawn ma ġewx, jew mhux se jiġu, imġedda). 18. L-attrazzjoni ta' intrapriżi innovattivi bħal Vestas li ħolqot ħafna impjiegi industrijali b'ħiliet għolja u ta' kwalità għolja kien suċċess kbir għall-muniċipalitajiet involuti. Dan it-telf poġġa lir-reġjun f’diffikultajiet. Il-muniċipalitajiet ikkonċernati kollha rrapportaw li ma hemm l-ebda opportunità ta' impjieg addattat għall-grupp il-ġdid identifikat u għaldaqstant, il-ħaddiema b’ħiliet għolja li ngħataw is-sensja se jkollhom jiċċaqilqu biex ifittxu impjieg u għalhekk se jkun saħansitra iktar diffiċli biex jiġu attirati kumpaniji ġodda. 19. Is-sensji seħħew fi żmien meta l-qgħad qed jiżdied malajr. Fi Frar 2012, kien hemm 36 426 f'Midtjylland u 40 004 f’Syddanmark (mqabbla ma' 28 402 u 29 751 rispettivament f'Awwissu 2011). Pakkett ikkoordinat ta' servizzi personalizzati li jridu jiġu ffinanzjati u t-tqassim tal-kostijiet stmati tiegħu, inkluża l-kumplimentarjetà mal-azzjonijiet iffinanzjati mill-Fondi Strutturali 20. Id-Danimarka tipproponi pakkett ta' miżuri b'appoġġ għall-ħaddiema li tilfu l-impjieg tagħhom skont l-istrateġija Ewropa 2020 biex tippromwovi tkabbir intelliġenti, sostenibbli u inklussiv. Il-pakkett se joffri għajnuna individwalizzata, immirata, flessibbli u innovattiva biex jipprepara lill-ħaddiema ssensjati għal impjieg ġdid fl-oqsma futuri ta' tkabbir. 21. Mentoring u kkowċjar. Huwa stmat li l-ħaddiema kollha identifikati se jibbenefikaw minn din l-azzjoni matul il-proġett. L-azzjoni għandha l-għan li tappoġġa lill-ħaddiema biex jidentifikaw il-ħtiġijiet tagħhom, imexxu t-tagħlim tagħhom stess, jagħżlu l-pakketti addattati sabiex itejbu l-ħiliet biex jimmassimizzaw il-potenzjal tagħhom u jiżviluppaw il-ħiliet personali, soċjali u professjonali tagħhom. L-għanijiet ġenerali huma li jiskrinjaw u jiddisinjaw pjanta tal-kompetenzi tal-parteċipanti, jipprovdu konsulenza individwali, iżommu l-motivazzjoni matul il-proġett permezz ta’ kkowċjar kontinwu, jiżviluppaw u jidentifikaw l-aħjar prattika, jikkomunikaw ma' fornituri tat-taħriġ u intrapriżi. Il-miżura se tibda b’sessjoni ta' informazzjoni fil-fond segwita minn sessjonijiet ta' konsulenza individwali li matulhom il-kompetenzi tal-parteċipanti se jiġu skrinjati u ppjantati. Il-proċess se jkun immonitorjat il-ħin kollu biex ikun evalwat l-impatt tiegħu permezz ta' kwestjonarji u intervisti. Is-servizzi se jiġu offruti flimkien ma' UddannelesesCenter Ringkøbing-Skjern (ċentru edukattiv), t-tim ta' ġestjoni tal-proġett u rappreżentanti miċ-Ċentri tal-Impjiegi fil-muniċipalitajiet involuti. Pakketti ta' taħriġ individwalizzati u speċifiċi. Dawn il-pakketti se jkunu disponibbli għall-ħaddiema kollha fil-grupp identifikat. Madankollu, għadd ta' ħaddiema ssensjati huma mistennija li jsibu impjieg ġdid wara l-proċess ta' kkowċjar, b'hekk huwa stmat li madwar 600 ħaddiem se jipparteċipaw f'din il-miżura. Il-pakketti ta' taħriġ imfasslin mit-tim tal-proġett f'kooperazzjoni mal-ħaddiema li ngħataw is-sensja u pprovduti minn istituzzjonijiet edukattivi madwar id-Danimarka jinkludu: - korsijiet ta' kompetenzi interkulturali (sessjonijiet ta' ħidma ta' ġurnata biex jagħmlu lill-parteċipanti konxji tal-ħtieġa li jiksbu l-ħiliet interkulturali f’ambjent globalizzat); - korsijiet tal-lingwa (inklużi ħiliet fil-lingwa Ingliża għan-negozju, il-lingwa tal-laqgħat, diskussjonijiet u preżentazzjonijiet; lingwi tekniċi; il-possibbiltà tal-iżvilupp ta' pakketti ta' taħriġ tal-lingwi mfassla apposta); - taħriġ tal-intraprenditorija (sessjoni introduttorja ta' taħriġ fl-intraprenditorija bil-għan li timmotiva lill-parteċipanti jibdew impjieg għal rashom jew jiftħu n-negozju tagħhom; il-parteċipanti se jitgħallmu kif jiżviluppaw pjan tan-negozju u se jirċievu informazzjoni dwar kwistjonijiet legali, taxxi, bejgħ u reklamar, negozju elettroniku); - korsijiet oħra u programmi ta’ taħriġ (il-parteċipanti kollha se jkollhom l-opportunità li jirreġistraw għal korsijiet u programmi ta' taħriġ tal-għażla tagħhom). Għotjiet għall-intraprenditorija se jkunu disponibbli sa massimu ta’ EUR 25 000 għall-ftuħ ta' negozju wara skrining intensiv ta' 25 persuna wara l-parteċipazzjoni tagħhom fil-korsijiet dwar l-intraprenditorija u l-iżvilupp tagħhom ta' pjan solidu tan-negozju. Il-kriterji għall-evalwazzjoni tal-pjanijiet tan-negozju se jkunu: il-kreattività, l-innovazzjoni u s-sostenibbiltà. Il-benefiċjarji kollha se jiġu mitluba jattendu sessjonijiet ta' monitoraġġ fuq bażi regolari u biex jippreparaw rapport ta' status fl-aħħar tal-proġett tal-FEG. Il-progress tan-negozji l-ġodda se jkun issorveljata mill-qrib. Rikollokament se jiġi offrut fl-aħħar sitt xhur tal-proġett għal dawk li jkunu għadhom ma sabux impjieg ġdid (madwar 70 persuna). Peress li dawn se jkunu dawk l-aktar żvantaġġati minħabba l-età tagħhom, id-diżabilitajiet fit-tagħlim, is-sess, in-nuqqas ta' possibbiltajiet biex jivvjaġġaw, iċ-Ċentri tal-Impjiegi u l-imsieħba fil-kollaborazzjoni se joffrulhom taħriġ intern f’kumpaniji magħżula li jistgħu jipprovdu impjieg wara l-fażi ta’ taħriġ intern. Se jkunu pprovduti mentoring intensiv u konsulenza għal nies li jitpoġġew fil-kumpaniji. Kumpens għas-sussistenza / għotjiet għall-istudenti se jkunu disponibbli għall-ħaddiema kollha li ngħataw is-sensja marbuta strettament mal-parteċipazzjoni tal-ħaddiem fil-miżuri attivi tas-suq tax-xogħol. Hija stmata medja ta' EUR 10 400 għal kull persuna. 22. In-nefqa għall-implimentazzjoni tal-FEG, li hija inkluża fl-applikazzjoni skont l-Artikolu 3 tar-Regolament (KE) Nru 1927/2006, tkopri attivitajiet ta’ tħejjija, ġestjoni, informazzjoni, pubbliċità u kif ukoll ta' kontroll. Il-muniċipalità ta' Ringkøbing-Skjern u t-tim amministrattiv tal-proġett li jinvolvi l-muniċipalitajiet kollha kkonċernati se jużaw għadd ta’ strumenti biex jippromwovu u jikkomunikaw il-kontribuzzjoni mill-FEG. Se jiġu stabbiliti websajts dwar il-portali tal-muniċipalitajiet. Se jkun hemm stqarrijiet għall-istampa, laqgħat għall-istampa u newsletters b'mod regolari. Se tiġi organizzata sessjoni ta' ħidma dwar l-impatt finali għall-parteċipanti kollha tal-proġetti u l-partijiet interessati. Se jkun disponibbli materjal tal-promozzjoni. 23. Is-servizzi personalizzati ppreżentati mill-awtoritajiet Daniżi huma miżuri attivi tas-suq tax-xogħol fi ħdan l-azzjonijiet eliġibbli definiti fl-Artikolu 3 tar-Regolament (KE) Nru 1927/2006. L-awtoritajiet Daniżi jistmaw li t-total tal-ispejjeż se jkun EUR 14 976,000, li minnhom in-nefqa għas-servizzi personalizzati tkun EUR 14 398 000 u l-ispiża għall-implimentazzjoni tal-FEG tkun ta' EUR 578,000 (3,9 % tal-ammont totali). Il-kontribuzzjoni totali mitluba mill-FEG hija ta' EUR 7,488,800 (50 % tal-kostijiet totali). Azzjonijiet || In-numru stmat ta' ħaddiema identifikati || Il-kost stmat għal kull ħaddiem identifikat (EUR) || Il-kostijiet totali (il-FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Mentoring u kkowċjar || 720 || 1 500 || 1 080 000 Pakketti ta' taħriġ individwalizzati u speċifiċi || 600 || 8 500 || 5 100 000 Benefiċċji għall-intraprenditorija || 25 || 25 000 || 625 000 Rikollokazzjoni || 70 || 1 500 || 105 000 Benefiċċji għas-sussistenza / għotjiet għall-istudenti || 720 || 10 400 || 7 488 000 Subtotal tas-servizzi personalizzati || || 14 398 000 In-nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet preparatorji || || 28 000 Ġestjoni || || 220 000 Informazzjoni u pubbliċità || || 80 000 Attivitajiet ta' kontroll || || 250 000 Subtotal tan-nefqa għall-implimentazzjoni tal-FEG || || 578 000 Total stmat tal-kostijiet || || 14 976 000 Kontribuzzjoni tal-FEG (50 % tal-ispejjeż totali) || || 7 488 000 24. Id-Danimarka tikkonferma li l-miżuri deskritti hawn fuq huma kumplimentari għall-azzjonijiet iffinanzjati mill-Fondi Strutturali u li kull iffinanzjar doppju mhux se jitħalla jsir. Id-data/i meta nbdew jew meta huwa maħsub li jinbdew is-servizzi personalizzati għall-ħaddiema affettwati 25. Id-Danimarka sejra tniedi s-servizzi personalizzati għall-ħaddiema milquta inklużi fil-pakkett ikkoordinat propost lill-FEG għall-kofinanzjament, fit-13 ta' Awwissu 2012. Għalhekk din id-data tirrappreżenta l-bidu tal-perjodu ta' eliġibbiltà għal kull għajnuna li tista' tingħata mill-FEG. Proċeduri għall-konsultazzjoni mal-imsieħba soċjali 26. Il-muniċipalitajiet kollha milquta mis-sensji kienu involuti fil-preparazzjoni tal-miżuri. Għadd ta' organizzazzjonijiet ta' msieħba soċjali (trejdjunjins, rappreżentanti ta' Vestas, organizzazzjonijiet ta' min iħaddem) ġew ikkonsultati matul laqgħa mal-Kumitat dwar l-Impjiegi fil-Muniċipalità f'Jannar 2012. Barra minn hekk, fi Skjern fi Frar u f'Marzu 2012, ġew organizzati żewġ sessjonijiet ta' ħidma għall-muniċipalitajiet milquta kollha, fejn kienu rrappreżentati l-imsieħba soċjali. L-imsieħba soċjali huma regolarment infurmati dwar l-istatus tal-proġett fil-laqgħat tagħhom tal-Kumitat ta’ kull xahar. 27. L-awtoritajiet Daniżi kkonfermaw li r-rekwiżiti stipulati fil-leġiżlazzjoni nazzjonali u tal-UE dwar is-sensji kollettivi ġew issodisfati. Informazzjoni dwar azzjonijiet li huma obbligatorji skont il-liġi nazzjonali jew skont il-ftehimiet kollettivi 28. Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Daniżi fl-applikazzjoni tagħhom: · ikkonfermaw li l-kontribuzzjoni finanzjarja mill-FEG ma tiħux post il-miżuri li huma r-responsabilità tal-kumpaniji skont il-liġi nazzjonali jew il-ftehimiet kollettivi; · ikkonfermaw li l-azzjonijiet jipprovdu sostenn għal ħaddiema individwali u ma għandhomx jintużaw għall-kumpaniji jew setturi li qegħdin jiġu ristrutturati; · ikkonfermaw li l-azzjonijiet eliġibbli msemmija hawn fuq ma jirċevux għajnuna minn strumenti finanzjarji oħra tal-UE. Sistemi ta' ġestjoni u ta' kontroll 29. Id-Danimarka għarrfet lill-Kummissjoni li l-kontribuzzjoni finanzjarja se tiġi ġestita u kkontrollata mill-istess korpi bħal tal-Fond Soċjali Ewropew, li għandu wkoll l-Awtorità Daniża tal-Intrapriżi bħala Awtorità ta' Ġestjoni. L-Awtorità ta’ Ċertifikazzjoni se tinħatar f'dipartiment differenti tal-istess istituzzjoni. L-Awtorità ta' Verifika se tkun il-funzjoni ta' Kontroll tal-UE fl-Awtorità Daniża tal-Intrapriżi. Finanzjament 30. Abbażi tal-applikazzjoni mid-Danimarka, il-kontribuzzjoni proposta mill-FEG għall-pakkett ikkoordinat ta’ servizzi personalizzati (inkluża n-nefqa biex jiġi implimentat il-FEG) hija ta’ EUR 7 488 000, li tirrappreżenta 50 % tal-kost totali. L-allokazzjoni proposta mill-Kummissjoni minn dan il-Fond hija bbażata fuq l-informazzjoni li ngħatat mid-Danimarka. 31. Filwaqt li tqis l-ammont massimu possibbli ta' kontribuzzjoni finanzjarja mill-FEG skont l-Artikolu 10(1) tar-Regolament (KE) Nru 1927/2006, kif ukoll il-kamp ta' applikazzjoni tal-allokazzjoni mill-ġdid ta' approprjazzjonijiet, il-Kummissjoni tipproponi li timmobilizza l-FEG għall-ammont totali msemmi hawn fuq, li għandu jiġi allokat skont l-intestatura 1a tal-qafas finanzjarju. 32. L-ammont propost ta' kontribuzzjoni finanzjarja jippermetti li aktar minn 25 % tal-ammont annwali massimu allokat għall-FEG jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12(6) tar-Regolament (KE) Nru 1927/2006. 33. Permezz tal-preżentazzjoni ta' din il-proposta sabiex timmobilizza l-FEG, il-Kummissjoni qed tibda l-proċedura ssimplifikata ta' trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tiżgura l-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja biex taqbel mal-abbozz tal-proposta għall-mobilizzazzjoni biex, fuq livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali ta' trijalogu. 34. B'mod separat, il-Kummissjoni tippreżenta talba ta' trasferiment sabiex fil-baġit għall-2012 iddaħħal approprjazzjonijiet speċifiċi għall-impenji, kif mitlub fil-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet għall-ħlasijiet 35. L-approprjazzjonijiet mil-linja baġitarja tal-FEG se jintużaw biex ikopri l-ammont ta' EUR 7 488 000 meħtieġa għall-applikazzjoni preżenti. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2012/003 DK/Vestas mid-Danimarka) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda[9], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[10], u b'mod partikolari l-Artikolu 12(3) tiegħu, Wara li kkunsidraw il-proposta mill-Kummissjoni Ewropea[11], Billi: (1) Il-Fond Ewropew ta' Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema ssensjati minħabba bidliet strutturali kbar fix-xejriet kummerċjali dinjija minħabba l-globalizzazzjoni u biex jgħinhom jintegraw mill-ġdid fis-suq tax-xogħol. (2) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fil-limitu massimu annwali ta’ EUR 500 miljun. (3) Id-Danimarka ppreżentat applikazzjoni għall-mobilizzazzjoni tal-FEG, fir-rigward ta' sensji fl-intrapriża Vestas Group fl-14 ta' Mejju 2012 u ssupplimentatha b'informazzjoni addizzjonali sal-10 ta' Lulju 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Għalhekk il-Kummissjoni tipproponi li timmobilizza l-ammont ta' EUR 7 488 000. (4) Il-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mid-Danimarka. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2012, il-Fond Ewropew ta' Aġġustament għall-Globalizzazzjoni (FEG) għandu jiġi mobilizzat biex jipprovdi s-somma ta' EUR 7 488 000 f'approprjazzjonijiet ta' impenn u ta' ħlas. Artikolu 2 Din id-Deċiżjoni għandha tkun ippubblikata f'Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew, Għall-Kunsill, Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] B'konformità mat-tielet paragrafu tal-Artikolu 3 tar-Regolament (KE) Nru 1927/2006. [4] "Global Wind Energy Council", Global wind report, Annual market update 2010, Brussell, April 2011. [5] World Wind Energy Report 2010, WWEA l-Assoċjazzjoni Dinjija tal-Enerġija mir-Riħ [6] Vestas Annual Report 2011. [7] KUMM(2011) 421 finali [8] KUMM(2011) 258 finali [9] ĠU C 139, 14.6.2006, p. 1. [10] ĠU L 406, 30.12.2006, p. 1. [11] ĠU C […], […], p. […].